РЕШЕНИЕ НА КОМИСИЯТА
от 30 ноември 2009 година
за установяване на екологични критерии за присъждане на знака за екомаркировка на Общността на текстилни подови настилки
(нотифицирано под номер C(2009) 9523)
(текст от значение за ЕИП)
(2009/967/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално член 6, параграф 1, втора алинея от него,
след консултации със Съвета по екомаркировка на Европейския съюз,
като има предвид, че:
(1)
Съгласно Регламент (ЕО) № 1980/2000 екомаркировката на Общността може да се присъди на продукт, притежаващ характеристики, които му позволяват да допринесе значително за подобрения във връзка с ключови аспекти на околната среда.
(2)
Регламент (ЕО) № 1980/2000 предвижда да се установят специални критерии за екомаркировка по продуктови групи, изготвени на основата на критериите, изработени от Съвета по екомаркировка на Европейския съюз.
(3)
Екологичните критерии, както и свързаните с тях изисквания за оценяване и удостоверяване, следва да бъдат валидни за период от четири години след датата на нотификация на настоящото решение.
(4)
Мерките, предвидени в настоящото Решение, са в съответствие със становището на Комитета, създаден съгласно член 17 на Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
Текстилните подови настилки се определят като подови настилки, изработени обикновено от тъкан, машинно плетен или иглено тъкан текстил; обичайно монтирани с помощта на тапицерски гвоздеи, скоби/телбоди или лепила. В тази група не попадат нефиксирани постелки и килимчета. Тя не включва покрития на стени или настилки за използване на открито.
Тази група продукти няма да включва текстилни изделия, обработени с биоцидни продукти, освен ако активните вещества на тези биоцидни продукти са включени в приложение IА към Директива 98/8/ЕО на Европейския парламент и на Съвета (2) и е разрешено използването на конкретния биоциден продукт за съответната цел съгласно приложение V към Директива 98/8/ЕО.
Член 2
За да получи знака за екомаркировка на Общността съгласно Регламент (ЕО) № 1980/2000, дадена подова настилка трябва да попада в продуктовата група „текстилни подови настилки“, определена в член 1 от настоящото решение, и трябва да удовлетворява екологичните критерии, посочени в приложението.
Член 3
Екологичните критерии за продуктовата група „текстилни подови настилки“, както и изискванията за оценка и проверка, са валидни четири години след датата на нотификацията на настоящото решение.
Член 4
Кодът на продуктовата група „текстилни подови настилки“, определен за административни цели, е „34“.
Член 5
Адресати на настоящото решение са държавите-членки.
Съставено в Брюксел на 30 ноември 2009 година.